Ο **Δώρος Χριστοδουλίδης** (1946-2024) ήταν Ελληνοκύπριος πολιτικός. Διετέλεσε βουλευτής στην Εκλογική Περιφέρεια Λάρνακας εκλεγμένος με το ΑΚΕΛ την περίοδο 1991-2006.

Βιογραφικά στοιχεία
-------------------

Ο Δώρος Χριστοδουλίδης γεννήθηκε στη Λάρνακα στις 28 Μαρτίου 1946. Ομιλεί, πέρα από την ελληνική, την αγγλική και τη ρωσική γλώσσα. Σπούδασε ιατρική στην Πρώτη Ιατρική Σχολή Μόσχας Σετσένοφ, με ειδικότητα στην καρδιολογία.

Ήταν νυμφευμένος με την Ανδρούλα Μαυρομουστάκη και έχει δύο υιούς και μια κόρη.

Επαγγελματικές και κοινωνικές δραστηριότητες
--------------------------------------------

Διετέλεσε μέλος του Ιατρικού Συμβουλίου Κύπρου, μέλος του Συμβουλίου Ιατρικού Σώματος Κύπρου και γενικός γραμματέας του Ιατρικού Συλλόγου Λάρνακας.

Την περίοδο 1987-1989 διετέλεσε πρόεδρος του αθλητικού σωματείου Αλκή Λάρνακας.

Πολιτική διαδρομή
-----------------

Την περίοδο 1973-1981 διετέλεσε πρόεδρος της Ενιαίας Δημοκρατικής Οργάνωσης Νεολαίας (ΕΔΟΝ) Λάρνακας. Ακόμη, ήταν πρόεδρος του Επαρχιακού Ταμείου Κοινωνικών Ασφαλίσεων της Παγκύπριας Εργατικής Ομοσπονδίας (ΠΕΟ) Λάρνακας - Αμμοχώστου και μέλος της Κεντρικής Επιτροπής του ΑΚΕΛ.

Στις βουλευτικές εκλογές του 1991 εκλέχτηκε βουλευτής στην Εκλογική Περιφέρεια Λάρνακας με το ΑΚΕΛ για την ΣΤ΄ Κοινοβουλευτική Περίοδο. Επανεξελέγη στις βουλευτικές εκλογές του 1996 για την Ζ΄ Κοινοβουλευτική Περίοδο και στις βουλευτικές εκλογές του 2001 για την Η΄ Κοινοβουλευτική Περίοδο. Δεν διεκδίκησε επανεκλογή στις βουλευτικές εκλογές του 2006.

Ως βουλευτής, διετέλεσε αντιπρόεδρος της Επιτροπής Μετανάστευσης, Προσφύγων και Δημογραφίας της Κοινοβουλευτικής Συνέλευσης του Συμβουλίου της Ευρώπης, μέλος της Κοινοβουλευτικής Επιτροπής Εξωτερικών, μέλος της Κοινοβουλευτικής Επιτροπής Άμυνας, μέλος της Κοινοβουλευτικής Επιτροπής Υγείας και μέλος της Κοινοβουλευτικής Επιτροπής Θεσμών, Αξιών και Επιτρόπου Διοικήσεως. Ακόμη, ήταν επικεφαλής της αντιπροσωπίας της Βουλής στην Κοινοβουλευτική Συνέλευση του Συμβουλίου της Ευρώπης, τρίτος αντιπρόεδρος της Επιτροπής Κοινωνικών Θεμάτων, Υγείας και Οικογενειακών Υποθέσεων, καθώς και αντιπρόεδρος της Πολιτικής Ομάδας της Ενωμένης Ευρωπαϊκής Αριστεράς στον ίδιο οργανισμό.

Το 2003 ορίστηκε από τη Βουλή των Αντιπροσώπων παρατηρητής στο Ευρωπαϊκό Κοινοβούλιο. Διετέλεσε ευρωβουλευτής για μικρή περίοδο (1η Μαΐου 2004-19 Ιουλίου 2004), από την ημέρα ένταξης της Κύπρου στην Ευρωπαϊκή Ένωση έως και την ανάληψη των καθηκόντων των νέων ευρωβουλευτών που εκλέχθηκαν στις πρώτες ευρωεκλογές που συμμετείχε η Κύπρος. Συμμετείχε στην Ευρωπαϊκή Ενωτική Αριστερά - Βόρεια Πράσινη Αριστερά.

Μετά την ολοκλήρωση της βουλευτικής του θητείας αποχώρησε από το ΑΚΕΛ. Στις προεδρικές εκλογές του 2013 υποστήριξε τον Γιώργο Λιλλήκα. Αργότερα το ίδιο έτος εντάχθηκε στη Συμμαχία Πολιτών. Διετέλεσε πρόεδρος της Επαρχιακής Λάρνακας του κόμματος. Στις ευρωεκλογές του 2019 συμμετείχε στο ψηφοδέλτιο του συνδυασμού Συμμαχία Πολιτών-Κίνημα Οικολόγων. Ο συνδυασμός δεν εξέλεξε κανένα ευρωβουλευτή.

Συγγραφικό έργο
---------------

Ο Δώρος Χριστοδουλίδης έχει δημοσιεύσει τις μελέτες:

* Συγγενείς καρδιοπάθειες
* Ισχαιμική νόσος της καρδιάς
* Εγκυμοσύνη και καρδιοπάθειες

Τιμητικές διακρίσεις
--------------------

Ο Δώρος Χριστοδουλίδης έχει τιμηθεί με το Μετάλλιο των Ογδοντάχρονων της Οκτωβριανής Επανάστασης.

Θάνατος
-------

Απεβίωσε σε ηλικία 78 ετών στις 2 Απριλίου 2024.

Παραπομπές
----------

1. 1 2  «50 χρόνια κυπριακού κοινοβουλίου» (PDF). Βουλή των Αντιπροσώπων (Κύπρος). σελ. 267. Αρχειοθετήθηκε από το πρωτότυπο (PDF) στις 4 Ιουλίου 2019. Ανακτήθηκε στις 4 Ιουλίου 2019.
2. 1 2 3 4 5 6 7 8 9 10 11 12  «ΧΡΙΣΤΟΔΟΥΛΙΔΗΣ Γ. ΔΩΡΟΣ». *www.parliament.cy*. Βουλή των Αντιπροσώπων (Κύπρος). Αρχειοθετήθηκε από το πρωτότυπο στις 12 Δεκεμβρίου 2004. Ανακτήθηκε στις 12 Δεκεμβρίου 2004.
3. ↑  «Εκλογές 19ης Μαΐου 1991». *www.parliament.cy*. Βουλή των Αντιπροσώπων (Κύπρος). Αρχειοθετήθηκε από το πρωτότυπο στις 1 Ιουλίου 2019. Ανακτήθηκε στις 1 Ιουλίου 2019.
4. ↑  «Εκλογές 26ης Μαΐου 1996». *www.parliament.cy*. Βουλή των Αντιπροσώπων (Κύπρος). Αρχειοθετήθηκε από το πρωτότυπο στις 1 Ιουλίου 2019. Ανακτήθηκε στις 1 Ιουλίου 2019.
5. ↑  «Εκλογές 27ης Μαΐου 2001». *www.parliament.cy*. Βουλή των Αντιπροσώπων (Κύπρος). Αρχειοθετήθηκε από το πρωτότυπο στις 1 Ιουλίου 2019. Ανακτήθηκε στις 1 Ιουλίου 2019.
6. ↑  «Αποτελέσματα κατά εκλογική κάλπη» (PDF). Ο Φιλελεύθερος. 21 Μαΐου 2006. Αρχειοθετήθηκε από το πρωτότυπο (PDF) στις 21 Ιουλίου 2019. Ανακτήθηκε στις 21 Ιουλίου 2019.
7. 1 2  «5th parliamentary term | Doros CHRISTODOULIDIS | MEPs | European Parliament». *www.europarl.europa.eu*. Ευρωπαϊκό Κοινοβούλιο. Αρχειοθετήθηκε από το πρωτότυπο στις 22 Ιουλίου 2019. Ανακτήθηκε στις 22 Ιουλίου 2019.
8. ↑  «Η επανεμφάνιση Δώρου Χριστοδουλίδη». *Philenews*. Ο Φιλελεύθερος. 18 Ιουνίου 2017. Αρχειοθετήθηκε από το πρωτότυπο στις 22 Ιουλίου 2019. Ανακτήθηκε στις 22 Ιουλίου 2019.
9. ↑  «3 πρώην βουλευτές του ΑΚΕΛ και 2 του ΔΗΚΟ στο πλευρό του Λιλλήκα». *Kathimerini.com.cy*. Η Καθημερινή. 3 Σεπτεμβρίου 2012. Αρχειοθετήθηκε από το πρωτότυπο στις 22 Ιουλίου 2019. Ανακτήθηκε στις 22 Ιουλίου 2019.
10. 1 2 3  «Με τον Δώρο Χριστοδουλίδη στις Ευρωεκλογές η Συμμαχία Πολιτών». *ΠΟΛΙΤΗΣ*. Πολίτης. 11 Φεβρουαρίου 2019. Αρχειοθετήθηκε από το πρωτότυπο στις 22 Ιουλίου 2019. Ανακτήθηκε στις 22 Ιουλίου 2019.
11. ↑  «Συμμαχία-Οικολόγοι:Παρουσιάστηκαν οι υποψήφιοι Ευρωβουλευτές». *www.sigmalive.com*. 6 Μαρτίου 2019. Αρχειοθετήθηκε από το πρωτότυπο στις 22 Ιουλίου 2019. Ανακτήθηκε στις 22 Ιουλίου 2019.
12. ↑  «Αυτοί είναι οι έξι Ευρωβουλευτές». 26 Μαΐου 2019. Αρχειοθετήθηκε από το πρωτότυπο στις 22 Ιουλίου 2019. Ανακτήθηκε στις 22 Ιουλίου 2019.
13. ↑  «Απεβίωσε ο πρώην βουλευτής και ιστορικό στέλεχος της Αριστεράς, Δώρος Χριστοδουλίδης». *philenews.com*. Ανακτήθηκε στις 5 Απριλίου 2024.

Πηγές
-----

* «50 χρόνια κυπριακού κοινοβουλίου» (PDF). Βουλή των Αντιπροσώπων (Κύπρος). σελ. 267. Αρχειοθετήθηκε από το πρωτότυπο (PDF) στις 4 Ιουλίου 2019. Ανακτήθηκε στις 4 Ιουλίου 2019.
* «ΧΡΙΣΤΟΔΟΥΛΙΔΗΣ Γ. ΔΩΡΟΣ». *www.parliament.cy*. Βουλή των Αντιπροσώπων (Κύπρος). Αρχειοθετήθηκε από το πρωτότυπο στις 12 Δεκεμβρίου 2004. Ανακτήθηκε στις 12 Δεκεμβρίου 2004.

  




1. ↑  «Απεβίωσε ο πρώην βουλευτής και ιστορικό στέλεχος της Αριστεράς, Δώρος Χριστοδουλίδης». *philenews.com*. Ανακτήθηκε στις 5 Απριλίου 2024.